
ועדת העבודה, הרווחה והבריאות
14/01/2015

הכנסת התשע-עשרה
נוסח לא מתוקן

מושב שלישי
<פרוטוקול מס' 351>
מישיבת ועדת העבודה, הרווחה והבריאות
יום רביעי, כ"ג בטבת התשע"ה (14 בינואר 2015), שעה 11:00
<סדר היום:>
<תקנות הנכים (תגמולים ושיקום)(הסכום המקסימלי שמותר לנכות מתגמוליו של נכה)(הוראת השעה), התשע"ה-2015>
נכחו:

<חברי הוועדה:> 
חיים כץ – היו"ר
<מוזמנים:> 
	מירב דימורה
	–
	עוזרת לתפקידים מיוחדים, משרד הביטחון וצה"ל

	משה צין
	–
	סמנכ"ל וראש אגף שיקום נכים, משרד הביטחון וצה"ל

	פזית תדהר
	–
	מנמ"ח משפטי בכיר לשיקום נכים, משרד הביטחון וצה"ל

	נעמי ענתבי
	–
	היחידה לתקציבי מנהל ושיקום, משרד הביטחון וצה"ל

	אסף זהר
	–
	דובר, משרד הביטחון וצה"ל

	אודי לוי
	–
	כלכלן אגף שוק ההון, משרד האוצר

	ליאת שטרק
	–
	אגף שוק ההון הביטוח והחיסכון, משרד האוצר

	לירון איצקוביץ
	–
	מנהל תחום אקטואריה באגף שוק ההון הביטוח והחיסכון, משרד האוצר

	שי סומך
	–
	ממונה (ייעוץ וחקיקה), משרד המשפטים

	טליה ג'מאל
	–
	סטודנטית, משרד המשפטים

	מארה שכטר
	–
	משרד הבריאות

	אסנת כהן
	–
	מנהלת אגף נפגעי פעולות איבה, ביטוח לאומי

	מאיר אסולין
	–
	יועץ ארגוני, ארגון נכי צה"ל

	חיים בר
	–
	יו"ר הארגון, ארגון נכי צה"ל

	תמר חיימוביץ'
	–
	יועמ"ש, ארגון נכי צה"ל

	שי פרבר
	–
	יועץ לענייני תחיקה, ארגון נכי צה"ל

	שמיר קמינסקי
	–
	יועץ ביטוח, ארגון נכי צה"ל

	מוטי רבינוביץ'
	–
	מנהל אגף כספים, ארגון נכי צה"ל

	רות פרמינגר
	–
	עו"ד, חברה בארגון נפגעי פעולות איבה

	אמנון יהלומי
	–
	חבר ועד ונציג הנכים בארגון, ארגון נפגעי פעולות איבה

	יהושע כהן
	–
	יו"ר ארגון נפגעי פעולות איבה

	רועי כהן
	–
	מנכ"ל הארגון, ארגון נפגעי פעולות איבה

	אלון אלירז
	–
	מנהל חטיבת הבריאות ,"הראל" חברה לביטוח


<ייעוץ משפטי: >
נעה בן שבת
איילת וולברג (מתמחה)
<מנהל/ת הוועדה:>
וילמה מאור
<רישום פרלמנטרי:>
הילה מליחי
<תקנות הנכים (תגמולים ושיקום)(הסכום המקסימלי שמותר לנכות מתגמוליו של נכה)(הוראת השעה), התשע"ה 2015>
<היו"ר חיים כץ:>
בוקר טוב. היום יום רביעי בשבוע, כ"ג בטבת 14 בינואר 2015. אני מתכבד לפתוח את ישיבת ועדת העבודה, הרווחה והבריאות. זו ישיבה שעברה את ועדת ההסכמות. יחד עם זאת, אני לא יודע אם אני הולך להסכים אתכם, ואני רוצה לשמוע בנושא. הייתי רוצה לשמוע את היועצת המשפטית. תני רקע על מה מדובר פה.
<נעה בן-שבת:>
אדוני, אם אפשר אולי לבקש ממשרד הביטחון.

<היו"ר חיים כץ:>
משרד הביטחון, תסבירו לנו על מה אנחנו מדברים. 

<פזית תדהר:>
בוקר טוב. 

<היו"ר חיים כץ:>
מי גברתי? לפרוטוקול. 

<פזית תדהר:>
שמי עורכת דין פזית תדהר, מהלשכה המשפטית במשרד הביטחון. אנחנו מבקשים את אישור הוועדה לתיקון תקנות הנכים (הסכום המקסימלי שמותר לנכות מתגמוליו של נכה), בכל מה שקשור לנושא הביטוח הסיעודי. ב-2004 כנסת ישראל תיקנה את חוק הנכים, ואפשרה לנכות מתגמולי הנכה דמי ביטוח כהשתתפות בביטוח סיעודי שעורך הארגון היציג, ארגון נכי צה"ל. במקביל, באותו סכום שמנוכה מתגמולו של הנכה, משתתפת המדינה במימון הביטוח הזה. לפי הסדר שנקבע בשעתו - - -
<היו"ר חיים כץ:>
עד מתי הביטוח שלהם?

<פזית תדהר:>
הפוליסה האחרונה הייתה עד ה-31 בדצמבר, ואנחנו כאן לצורך הארכה שלה. 
<היו"ר חיים כץ:>
עד מתי?

<פזית תדהר:>
עד ל-30 ביוני 2015. 

<היו"ר חיים כץ:>
תגידי, את "מסתלבטת"? מי מאריך ביטוח סיעודי בחצי שנה? ביטוח סיעודי עושים לארבע שנים, חמש שנים, שש שנים. 
<פזית תדהר:>
אני רוצה להסביר ולהשלים את הרקע, כי הוא חשוב. בזמנו, כשאושר ההסדר הזה, נקבע - - - 

<היו"ר חיים כץ:>
אני רוצה להבין למה את עושה ביטוח סיעודי לחצי שנה. למה זימנת את הכנסת בדחיפות לדבר שהוא לא רציני בעיני?
<פזית תדהר:>
אתה רוצה?

<היו"ר חיים כץ:>
לא, דברי, את עורכת הדין.

<פזית תדהר:>
בסדר גמור. הסדר הפוליסה הקבוצתי אמור היה להיות עד סוף השנה. מאחר וקיימות הנחיות של המפקחת על הביטוח במשרד האוצר - - -
<היו"ר חיים כץ:>
המפקחת פה?

<ליאת שטרק:>
אני נציגת המפקחת, עורכת דין ליאת שטרק.
<היו"ר חיים כץ:>
ואת מאשרת לה המשך הביטוח אחרי יוני 2015?

<ליאת שטרק:>
בשלב זה, הביטוחים יחודשו עד ה-30 ביוני 2015.
<היו"ר חיים כץ:>
מה זה בשלב זה? 

<ליאת שטרק:>
יש הוראה של המפקחת שהביטוחים הקבוצתיים המאושרים יכולים להתחדש עד לסוף חודש יוני 2015.
<היו"ר חיים כץ:>
אני רוצה לדעת מה קורה לדעת מה קורה ב-1 ביולי 2015. 
<ליאת שטרק:>
בנוגע לארגון הזה, אנחנו היינו בדיונים מול הארגון עצמו בנוגע לאפשרות של הארכת הביטוחים לפי מודל ארוך טווח. 

<היו"ר חיים כץ:>
לפי מה?

<ליאת שטרק:>
לפי מודל של חוזה אקטוארי ארוך טווח. 
<היו"ר חיים כץ:>
את יכולה להגדיר לי את המודל האקטוארי ארוך הטווח? שימי אותו פה על השולחן. תני לי את כל המודל האקטוארי ארוך הטווח. תסבירי לי אותו. כמה הם ישלמו? כמה יקבלו? לכמה זמן?
<ליאת שטרק:>
אני לא יודעת לתת את הנתונים האלה. 

<היו"ר חיים כץ:>
את לא יודעת?

<ליאת שטרק:>
אני לא יכולה לתת את הנתונים של המודל ארוך הטווח כשהוא עוד לא אושר על-ידינו ועוד לא הובא - - -

<היו"ר חיים כץ:>
אז מה את שולחת אותם?

<ליאת שטרק:>
אני יכולה להגיד שברמה העקרונית אנחנו נמצאים מול הארגון, היינו אתו בדיון לגבי אישור של מודל ארוך הטווח, גם לאחר סוף יוני 2015. 
<היו"ר חיים כץ:>
לא נעים לי להגיד לך שאת לא רצינית – לא את, זה ששלח אותך הוא לא רציני. זה ששלח אותך הוא לא רציני. הוא פוגע בכל החיסכון. זה ששלח אותך הוא לא רציני. 

<ליאת שטרק:>
אני מוחה. 
<היו"ר חיים כץ:>
אל תעני. אל תעני.

<ליאת שטרק:>
אני מוחה.

<היו"ר חיים כץ:>
מוחה – בסדר, שירשמו בפרוטוקול. לא רציני, ואני לא הולך לאשר לכם את זה. אני רוצה שיציפו את הבעיה של הביטוחים הסיעודיים בישראל. הוועדה הזאת לא הולכת להיות כיסוי עלה תאנה לאף אחד. שנכי צה"ל יעשו את העבודה ויתרמו לכלל ציבור האזרחים במדינת ישראל, ויקבעו לכולם אם יש ביטוח סיעודי או אין ביטוח סיעודי, אם "דופקים" את כל האזרחים במדינת ישראל בגלל משרד אוצר לא מתפקד שכופה עלינו הר כגיגית. תודה רבה, הישיבה נעולה. תודה. 
<(הישיבה נפסקה בשעה 11:15 ונתחדשה בשעה 11:17.)>
<חיים בר:>
חיים בר, יושב-ראש ארגון נכי צה"ל. הפוליסה הזו, שהסתיימה ב-31 בדצמבר – אנחנו פעלנו מול משרד הביטחון ומול הממונה על הביטוח באוצר כדי לשנות את זה לפי הדפוסים שהאוצר קבע. הצגנו את כל החומרים שיש, את כל מה שביקשת לראות. יש לנו פה את האנשים שיכולים להציג לך לפרטי פרטים. הגענו ל-31 בדצמבר, וזה היה המועד האחרון. ב-24:00 בלילה פג הביטוח, זה אומר של-50,000 נכי צה"ל אין ביטוח. 
<היו"ר חיים כץ:>
אין להם ביטוח סיעודי.

<חיים בר:>
סיעודי. לא רק שאין להם ביטוח סיעודי, הם גם לא יכולים לעשות ביטוח סיעודי באף מקום אחר, גם לא פרטי, כי אף אחד לא מקבל אותנו.
<היו"ר חיים כץ:>
קופות חולים. 
<חיים בר:>
לא מקבלים. לא מקבלים אותנו. ולכן יש פה שני - - -
<היו"ר חיים כץ:>
ולכן תלכו למשרד הביטחון, שיפנה לאוצר, ויאיר את הבעיה. אנחנו רודפים שלוש שנים. שלוש שנים. לא יכול להיות שהממונה על שוק ההון הביטוח, בדרך בריונית – בריונית – יכפה את עצמו על כל הגופים במשק. כשאני מביא אליו – אני, גילוי נאות, כיו"ר ועד – את מנכ"ל "הראל" – חברה קטנה שאין לה לאכול והם לא יודעים ביטוח – והוא בא לעשות ביטוח ארוך טווח לעוד 18 שנה – הוא בדק במשך חצי שנה את החשבונות, אם הוא ירוויח – והם אומרים לו: אתה לא מבין בביטוח, והם לא מאפשרים לעשות את הביטוחים הקבוצתיים. אז בשביל לתת אופטלגין עד אחרי הבחירות ו"שיתפרו" אתכם אחרי הבחירות – ו"יתפרו" אתכם אחרי הבחירות – אני אומר לכם: יש הזדמנות גדולה לתת לאזרחי מדינת ישראל ביטוח סיעודי דרככם, כי הם רוצים להשתיק אתכם לפני הבחירות, שיהיה שקט לחצי שנה. אחרי הבחירות ייתנו לכם להתבוסס בדמכם, ולא יהיו לכם ביטוחים, או שיהיו לכם ביטוחים הרבה פחות טובים. תראו, ארגון "צוות", עשה עבודה מדהימה. הוא לקח אקטוארים, עוד אנשים. ארגון "צוות", קשור אליכם. הוא מצא פתרון ל-100 שנה. מה אמרו הממונה על שוק ההון והביטוח? אנחנו רוצים ל-200. 
<ליאת שטרק:>
זה לא נכון אדוני. 
<היו"ר חיים כץ:>
סליחה גברתי, אין לך רשות דיבור. שיבואו הקדקודים.

<חיים בר:>
אדוני היושב-ראש, אפשר? בארגון נכי צה"ל – לנכי צה"ל – אמרתי – אין את היכולת ואת האפשרות ששום גוף ביטוחי במדינת ישראל יבטח אותם בגלל הנכות. מי שמגיע למצב סיעודי עקב הנכות, זו בעיה של משרד הביטחון והוא משלם 100%. הבעיה היא שיש לנו אוכלוסייה של נכים שהם נכי צה"ל, מטופלי משרד הביטחון, והסיעוד לא נובע מהנכות. הוא נובע מדברים אחרים של הטבע. אלה עם אלה צריכים להיות מבוטחים. אנחנו יכולנו – והיינו צריכים – להגיע לסיטואציה הזאת, לשבת כאן, לפני חצי שנה ולפני שנה. יש לנו פה אקטוארים עם תכנית ל-100 שנה ול-50 שנה. הבאנו את כל הדברים, הוצג הכול בפני – קיבלנו אישורים עקרוניים על החרגה. הכול קיבלנו. קיבלנו תשובות ממשרד הביטחון עד הדקה ה-90. משרד הביטחון, המערכת – מדינת ישראל לא מתכוונת לשלם יותר ממה שיש. אמרתי בסדר. בדקה ה-90, בשיחות שהתנהלו בין משרד הביטחון לבין "הראל", לבין האנשים שעשו את התחשיבים, הגיעו לאיזשהו סכום כסף. הסכום הזה – הוא פורסם בעיתון, 113% תוספת. התוספת היא של 12.5 שקלים נוספים לנכה, 12.5 שקלים למדינה - - -
<היו"ר חיים כץ:>
אתה כנראה לא מבין, חיים.

<חיים בר:>
אני מבין, אני מבין. 
<היו"ר חיים כץ:>
אתה כנראה לא מבין. אני כנציג עובדים, במקומך, אם אני מייצג, אני לא חותם על הסכם. כי יש לך הזדמנות פז להביא ביטוח במקום חצי שנה שזה יעבור ואחר-כך דבר אל המנורה - - -
<חיים בר:>
חמש שנים.

<היו"ר חיים כץ:>
מה חמש שנים?

<חיים בר:>
ביום שנצא מפה – והארכנו את זה בחצי שנה – מחר בבוקר, יושבים הנציגים שלנו עם משרד הביטחון, מכינים את ההצעה כדי שהיא תצא למכרז. 
<היו"ר חיים כץ:>
היא לא מאשרת אותה. 
<ליאת שטרק:>
היא מאשרת. 
<היו"ר חיים כץ:>
היא לא מאשרת. שתבוא עכשיו הממונה על שוק ההון והביטוח או בא כוחה, ותגיד שהיא מאשרת את ההסכם הזה לחמש שנים. 

<חיים בר:>
אני מבטיח לך - - -

<היו"ר חיים כץ:>
אל תבטיח לי. מאיפה שאני חזרתי, אתה עוד לא הגעת. 

<חיים בר:>
אני אומר לך איפה אנחנו נהיה. אני לא אהיה אצלם ואני לא אבוא לכנסת. הכנסת תגיע אלינו. אז תמצאו אותנו במשרד הביטחון. 

<ליאת שטרק:>
אבל היא אישרה את זה. 
<היו"ר חיים כץ:>
שתבוא הממונה על שוק ההון והביטוח, או בא כוחה, ותגיד לך שהיא תאשר את ההסכם שייחתם על-ידי משרד הביטחון. אני נציג ציבור - - -

<פזית תדהר:>
משרד הביטחון לא צריך לאשר את זה.
<היו"ר חיים כץ:>
אני נציג ציבור. אני רואה איפה אתה עומד, ואני חושב שאתה טועה בענק. בענק. כי אתה עדיין תמים. אתה לא מכיר את המערכות של האוצר. אתה לא מכיר אותם, והם מובילים אותך בכחש. הם רוצים לגמור חצי שנה עד הבחירות, ואחרי הבחירות אתה תדבר אל המנורה. אז אני פה לא הולך להיות שותף למהלך כזה, אלא שתבוא הגברת, ותגיד: ההסכם הזה שאתה תסגור עם משרד הביטחון יאושר לחמש שנים. אם היא תגיד את זה, לא מעניין אותי יותר כלום – אני מאשר לך, נותן לך, מה שאתה רוצה. את תאשרי את זה?
<ליאת שטרק:>
אני חוזרת על מה - - -

<היו"ר חיים כץ:>
לא, במילה אחת – תאשרי או לא תאשרי?

<ליאת שטרק:>
אני חוזרת על מה שאמרתי. היינו מול הארגון במגעים לגבי אישור לתקופת ביטוח שמתבססת על מודל ארוך טווח. אני לא יכולה לדבר כאן על חמש שנים, אבל אנחנו מדברים על מנגנון ארוך טווח שיבטיח יציבות לאורך כל השנים לכל המבוטחים.
<היו"ר חיים כץ:>
מאה אחוז. כן אדוני, לפרוטוקול – שם ותפקיד. 

<משה צין:>
משה צין, ראש אגף שיקום במשרד הביטחון. כפי שתואר פה, התהליך של ההסכם הביטוחי הקיים, שהיה קיים עד ל-31 – אכן היו הצגות של הביטוח העתידי שבו המפקחת הודיעה בהודעה ראשונית  – גם אנחנו לא ראינו אותה בכתב – שזה הולך לחול על כל המשק החל מה-1.1.2015. 
<היו"ר חיים כץ:>
אתה מכיר את הביטוח? אתה יודע בכמה ירדו התמלוגים? בכמה ירדו התשלומים? בכמה תעלה הפרמיה? 
<משה צין:>
אני אגע. תיכף, אני אגע. כבוד היושב-ראש, בפעם הראשונה אנחנו יודעים שיש אישור במשרד הביטחון  על ההארכה, על הגרייס, עד ה-30.6.2015, ב-29 בדצמבר או ב-28 – איני זוכר, יומיים לפני. מודיעים לנו שזה הוארך בחצי שנה. גם ההסכם נגמר, לכאורה, בעוד יומיים. שאלנו - - -
<היו"ר חיים כץ:>
זה לא לך, הם האריכו לכל המשק. לכל המשק הם האריכו עד ה-15 ביוני בשביל לעבור את הבחירות.
<משה צין:>
מה שקרה, אנחנו שאלנו אם יש אכן סיבה שההסכמים שקיימים היום לא יימשכו עד ה-30, נכון? 

<היו"ר חיים כץ:>
נכון. 

<משה צין:>
אנחנו קיבלנו, הפלא ופלא, מחברת "הראל", באמצעות ארגון נכי צה"ל, בדקה האחרונה, שזה עולה פי 2. שאלנו למה פי 2? רגע לפני. הם אומרים: אם לא נאשר את זה ברגע האחרון, אז מה-1.1 - - -
<היו"ר חיים כץ:>
אין להם ביטוח.
<משה צין:>
לא, יש ביטוח. הפרמיה תהיה אותו דבר, קרי מחצית הזכאי, מחצית משרד הביטחון - - 
<היו"ר חיים כץ:>
וישלמו לך חצי.
<משה צין:>
- - ודמי הביטוח ירדו בהתאם. אתם רוצים שדמי הביטוח יישארו? תעלו את זה בבקשה פי 2. הכול ברגע האחרון. ולכן חשב משרד הביטחון – כדי לא לפגוע במצב שבו זכאי יישאר בלי ביטוח או עם ביטוח מופחת, יכול להיות לו ביטוח עד ל-30.6. אנחנו הסכמנו כדי לא לפגוע בזכאים.
<היו"ר חיים כץ:>
מה יהיה אחרי ה-30.6?

<משה צין:>
בתוך התקופה - - -

<היו"ר חיים כץ:>
עזוב אותי, ה-30.6 זה כלום. מה יהיה אחרי ה-30.6?

<משה צין:>
כבוד היו"ר, אני אגיד לך מה אנחנו יודעים מהמפקח. הוא אמר ככה: נאפשר לכם תכנית שאינה עומדת בהוראות המפורטות בחוזה הרלוונטי, ובלבד שהתכנית תניח את דעתנו. זאת אומרת שאנחנו צריכים קודם כל לסגור את התכנית ולבוא לאישור למפקח בכלל. אז אנחנו לא יכולים לדעת מה יהיו המחירים ב-30 או ב-1.1. 
<היו"ר חיים כץ:>
שייתן לך. בבקשה. לפרוטוקול – שם ותפקיד. 

<שמיר קמינסקי:>
תודה רבה. עורך דין שמיר קמינסקי, היועץ המקצועי של הארגון. תפיסת העולם מוכרת לי, כבוד היושב-ראש. אנחנו מבינים את המהלך, אנחנו מבינים את מאבקי הכוחות. 
<היו"ר חיים כץ:>
אין מאבקי כוחות. אני לא עורך דין. אני בא בידיים נקיות – נקיות – לשמור על נכי צה"ל. שמעת? אני לא מקבל עמלה, ואני בא בידיים נקיות. מי שאומר להם לחתום על ההסכם הזה לחצי שנה, עושה להם עוול. עוול. עוול. תקשיב מה אני אומר לך: עושה להם עוול. אני אומר לך את זה כחבר כנסת וכנציג עובדים. אתה עורך דין, אני לא מקבל מהם משכורת, ואני לא לוביסט. עושה להם עוול. 
<שמיר קמינסקי:>
אני רק מבקש להשלים פרט אחד חשוב. הבקשה שלנו היום אִתה אנחנו מופיעים בפניכם היא רק לנושא אחד – זה גשר מעבר, אחרת אנחנו משאירים 50,000 איש בלי ביטוח. 
<היו"ר חיים כץ:>
זה לא חשוב. בעוד חצי שנה אתה משאיר אותם בתנאים לא תנאים. אתה מבקש עכשיו – זה כמו אותו מכור לסמים שאומר: רק את המנה הזאת אני רוצה. אחר-כך אני כבר אסתדר, תאמינו לי. שמע, בוא נתמודד עם הבעיה. 
<שמיר קמינסקי:>
אבל - - -

<היו"ר חיים כץ:>
לא אבל. תקשיב, אני נבחר ציבור. אין אבל. אני בא מהליכוד. זה רע לליכוד מה שאני עושה עכשיו. אתה מבין את זה? זה רע לליכוד. הייתי צריך להעביר את זה ולהגיד אין בעיות. אבל אני בא בניקיון כפיים. ואני מוכן שיתמודדו עכשיו לפני הבחירות ויפתרו את הבעיה. הממונה על שוק ההון והביטוח הראשונה שהתחילה עם זה התחילה את זה לפי בקשת "כלל". חברת "כלל" ביקשה שלא ייתנו לעשות ביטוחים עם הארגונים כי לוחצים ודור תומך דור. אחרי זה היא הלכה לעבוד ב"כלל". לי דגן – הנה, אני נוקב בשמה – עובדת ב"כלל" בנושא הביטוח הסיעודי.
<ליאת שטרק:>
זה פשוט לא מתאים. 
<היו"ר חיים כץ:>
שמעתי אותך גברת. מאה אחוז, שמעתי אותך. שאני לא אצטרך להוציא אותך מפה. אל תסכימי, אבל היא עובדת ב"כלל", והיא טיפלה מולי, לא מולך. מולי.

<ליאת שטרק:>
אני חושבת שזה לא משקף את כל מה שהיה. 
<היו"ר חיים כץ:>
מאה אחוז, את צודקת. את צודקת. מאחר ואני הייתי שם, ואתך לא נפגשתי – לשיחות האלה לא הביאו אותך, אז אולי לא היית כל כך חשובה. אבל היא ישבה איתי אצלי במשרד לא פעם, לא פעמיים ולא שלוש, יחד עם עודד ואחר-כך עם דורית. אני אומר לכם חד וחלק – כי אחר-כך היא הלכה לעבוד ב"כלל" בנושא הזה – מפה זה נולד. ואני אומר דברים חמורים, ושיתבעו אותי. שיתבעו אותי. לא יהיה ביטוח סיעודי במדינת ישראל. לא יהיה ביטוח סיעודי, והשלב הבא זה ביטול הביטוחים הרפואיים. זה הצעד הבא. ואחר-כך הדלת לחברות הביטוח פתוחה. והמשכורות גדולות במילואים של האוצר. אי לכך, אנחנו לא נאשר את זה לחצי שנה.  

<רות פרמינגר:>
רק משפט אחד, אדוני. רותי פרמינגר, ארגון נפגעי פעולות איבה. התנאים שלנו הם ביחד עם נכי צה"ל. אני רוצה לחדד נקודה אחת מבחינת חברת הביטוח. הבעיה שלנו היא שאם יש פרק זמן שהנכים לא מבוטחים, בחלון הזמן הזה חברת הביטוח יכולה לבקש להתחיל מההתחלה. הנכים, כמו שאתם יודעים, המצב שלהם לא נעשה יותר טוב, וזה השוני מאנשים רגילים, בריאים, שמבקשים לעשות ביטוח סיעודי. כי המצב הבריאותי של הנכים הוא בעייתי, ולכן אני חוששת. אני מסכימה אתך, תומכת במאה אחוז במה שאתה עושה, אבל אני חוששת שאם נרצה אחר-כך לחדש ביטוח, תבוא חברת הביטוח ותגיד עכשיו אני רוצה להתחיל מההתחלה סטטוס חדש. המצב שלכם כזה, אני רוצה עכשיו פרמיה אחרת. 
<היו"ר חיים כץ:>
מחר בבוקר ילכו הנכים לשר הביטחון ולמשרד הביטחון. אנחנו ערב בחירות. והוא ילך לשר האוצר ויקרא לדורית סלינגר, והוא יגיד לה: שמעי גברתי, זה לא חצי שנה, אלא חמש שנים. והיא לא תפעל כמו בריונית, כי היא עובדת כמו בריונית. היא עובדת כמו בריונית, וזה נרשם בפרוטוקול. ואת יכולה להביא לה את זה, והיא לא סתם שלחה אותך.
<ליאת שטרק:>
אני - - -

<היו"ר חיים כץ:>
סליחה, אני אוציא אותך. עוד פעם, אני מוציא אותך. עוד פעם אחת, אני מוציא אותך. מי שהיה צריך לבוא והיה מקבל רשות דיבור – או היא או סגניתה, היו מדברים כמה שהם רוצים, כי הם היו אתי בדיונים. 
<רות פרמינגר:>
אז אפשר לבקש אולי מחברת הביטוח לתת לנו - - -
<היו"ר חיים כץ:>
היא לא יכולה. האוצר לא יאשר לה. חבר'ה, לא יעזור לכם. לא תשכנעו אותי. אני אתכם - - -
<שמיר קמינסקי:>
לא לשכנע, הצעה. בקשה שלנו. על מנת שלא נישאר בלי ביטוח, תאשר לנו הוועדה חודשיים מתוך השישה שביקשנו. בתקופה הזאת ניכנס למסגרת של משא ומתן, נחזור ונדווח - - -
<היו"ר חיים כץ:>
אתה כנראה לא מבין. אתה עורך דין לא מבין. הוא לא יאשר לך שום ביטוח. הוא רוצה להעביר את הבחירות.
<רות פרמינגר:>
אז נחזור לפני הבחירות.

<היו"ר חיים כץ:>
חצי שנה זה כלום. 

<רות פרמינגר:>
נחזור לכאן לפני הבחירות. 

<היו"ר חיים כץ:>
לא יהיה לכם כלום. 

<שמיר קמינסקי:>
אז אני אשאיר 50,000 איש בלי ביטוח?
<היו"ר חיים כץ:>
כן. כי בעוד חצי שנה אתה תשאיר את כולם. אתה תשאיר את כולם. 
<שמיר קמינסקי:>
התפיסה ברורה לי.

<היו"ר חיים כץ:>
אתה כיועץ – זה יועץ אחיתופל, שמע מה אני אומר לך. במקום להתמודד עם הבעיה, אתה בורח. 
<שמיר קמינסקי:>
אני מתמודד - - -
<היו"ר חיים כץ:>
לא, אתה לא מתמודד. 

<משה צין:>
אפשר הערה אחת, ברשותך, היושב-ראש?

<היו"ר חיים כץ:>
אחרון. 

<משה צין:>
כבוד היושב-ראש, רק הערה אחת, במידה וזה לא מאושר - - -

<היו"ר חיים כץ:>
אין להם ביטוח.

<משה צין:>
לא, קודם כל, יש ביטוח, אלא אם כן הם לא ירצו אותו. יש ביטוח. גם חברת "הראל" אמרה שהיא יכולה להמשיך את הביטוח בתנאי שנמשיך באותה פרמיה. דמי ההשתתפות בקרות מקרה ירדו. זה לא אומר שאין ביטוח בכלל. 
<קריאה:>
לא, הם ירדו ב-50%. 

<היו"ר חיים כץ:>
תודה רבה. 
<מאיר אסולין:>
אפשר מילה? אני ביקשתי.

<היו"ר חיים כץ:>
לא יעזור כלום.

<מאיר אסולין:>
מילה אחת. 

<היו"ר חיים כץ:>
אם אתה רוצה לעמוד ברמזור ולתת "פול-גז", גז – תן. לפרוטוקול – איך קוראים לך?

<מאיר אסולין:>
אסולין מאיר, יושב-ראש ועדת ביטוח. עם כל הכבוד, גם אם נרצה לצאת למאבקים, אני לא חושב שזה יצלח בידינו, גם אם זה לפני בחירות וגם אם נצא לכותרות. בסופו של יום אנחנו נישאר עם חצי מהתשלום בגין הפרמיה שאנחנו משלמים, אבל לא נישאר בלי ביטוח. מה שנגרם כרגע - - -
<היו"ר חיים כץ:>
שמעת מה הוא אמר? קודם כל, יש לך את הביטוח שלך וחצי פרמיה ממה שיהיה לך בעוד חצי שנה.
<מאיר אסולין:>
אבל זה לא יפתור את הבעיה. אני מבין את מה שאתה אומר, אני מצדד במה שאתה אומר, ואני מעריץ את מה שאתה אומר, אבל בסופו של יום כרגע, אנחנו נצא מפה כשהתגמול שיהיה לנכה יהיה חצי. אז בוא תאשר את - - -
<היו"ר חיים כץ:>
איך אני אומר עכשיו לכולם ונועל את הישיבה – אני לא יהיה זה שייתן לכם את מנת הסם בשביל להרגיע את מצפונכם לרגע. תודה רבה, הישיבה נעולה. 
<הישיבה ננעלה בשעה 11:35.>
